Seinäjoen koulutuskuntayhtymä Sedu

Seinäjoen koulutuskuntayhtymä Sedu on Etelä-Pohjanmaan maakunnassa ammatillista koulutusta järjestävä kuntayhtymä. Sedulla on toimipisteitä Ilmajoella, Kurikassa, Lappajärvellä, Lapualla, Seinäjoella ja Ähtärissä. Erityisenä koulutustehtävänään Sedu antaa vieraskielistä opetusta sosiaali- ja terveysalan perustutkinnossa sekä sähköalan perustutkinnossa. Koulutuskeskus järjestää ammatillista peruskoulutusta urheilijoille, valmentavaa ja kuntouttavaa opetusta sekä maahanmuuttajille suunnattua ammatilliseen peruskoulutukseen valmistavaa koulutusta. Historia Tausta ja perustaminen Sedun juuret ulottuvat Seinäjoen ammattikorkeakoulun perustamiseen vuonna 1992, jolloin luotiin Seinäjoen ammatillisen korkeakouluopetuksen kuntayhtymä ammattikorkeakoulun ylläpitäjäksi. Toukokuussa 2003 käynnistettiin neuvottelut toisen asteen ammatillisen koulutuksen laajentamisesta. Valtioneuvoston kehittämissuunnitelma pyrki tuolloin ohjaamaan ammatillisen koulutuksen järjestäjiä kohti suurempia ja monipuolisempia kokonaisuuksia. Neuvottelujen tuloksena Seinäjoen ammattioppilaitoksen kuntayhtymä, Seinäjoen ammatillinen aikuiskoulutuskeskus ja Ilmajoen käsi- ja taideteollisuusoppilaitos liittyivät Seinäjoen ammatillisen korkeakouluopetuksen kuntayhtymään 1.1.2005 alkaen. Aikuiskoulutuskeskuksen liittäminen kuntayhtymään oli valtakunnallisesti harvinainen ratkaisu. Aikuiskoulutuksen johtoon rekrytoitiin vuonna 2005 Pasi Artikainen. Esikuvana toimi erityisesti Päijät-Hämeen malli, jossa toisen asteen koulutus (Salpaus) ja ammattikorkeakoulu toimivat saman kuntayhtymän alla. Seinäjoen koulutuskuntayhtymässä linjattiin kuitenkin, että SeAMK ja Sedu keskittyvät kumpikin omaan toimintaansa eikä yhteistä hallintoyksikköä perusteta. Nimen synty Koulutuskeskuksen alkuvuosina käytettiin nimeä Seinäjoen koulutuskeskus. Lyhenne "Sedu" otettiin käyttöön verkkosivujen osoitteessa (sedu.fi) ja sähköposteissa heti alusta alkaen. Nimi juontuu sanoista Seinäjoki ja education. Vuonna 2008 nimi virallistettiin muotoon Koulutuskeskus Sedu. Nimi sai myöhemmin seuraajia valtakunnallisesti, muun muassa Tredu Tampereella. Maakunnallinen laajentuminen Vuonna 2009 kuntayhtymään liittyivät Kurikan ammattioppilaitos, Härmänmaan ammatti-instituutti (Lapua) ja Ähtärin ammatti-instituutti. Laajentumisen taustalla olivat opetus- ja kulttuuriministeriön niin sanotut vauhdittamiskirjeet, jotka kannustivat koulutuksen järjestäjiä yhdistymisneuvotteluihin. Myös maakuntaliitto osallistui neuvotteluihin. Neuvotteluja käytiin myös Suupohjan koulutuskuntayhtymän ja Järviseudun koulutuskuntayhtymän kanssa, mutta nämä jäivät itsenäisiksi. Yhteistyö jatkui kuitenkin muun muassa Senuko-koulutusmessujen ja Opinlakeus-verkoston kautta. SeAMKin eriytyminen Vuoden 2014 ammattikorkeakoululain myötä Seinäjoen Ammattikorkeakoulu Oy irtaantui Seinäjoen koulutuskuntayhtymästä. Muutos pienensi kuntayhtymän budjettia 42 prosenttia ja henkilöstömäärää 38 prosenttia. JAKK:n liittyminen Jalasjärven aikuiskoulutuskeskuksen (JAKK) toiminnot yhdistettiin Seinäjoen koulutuskuntayhtymään vuonna 2016, kun Jalasjärven kunnan asemasta käynnistettiin valtiovarainministeriön selvitysmenettely. Johto Tapio Varmola, koulutuskuntayhtymän johtaja 1995–2014 Reija Lepola, Seinäjoen koulutuskuntayhtymän johtaja, rehtori 2014–2020 Pasi Artikainen, Seinäjoen koulutuskuntayhtymän johtaja, rehtori 2020– Omistajakunnat ja päätöksenteko Seinäjoen koulutuskuntayhtymän omistavat 17 kuntaa: Alajärvi, Alavus, Ilmajoki, Isokyrö, Karijoki, Kauhajoki, Kauhava, Kristiinankaupunki, Kuortane, Kurikka, Lapua, Multia, Seinäjoki, Soini, Teuva, Virrat ja Ähtäri. Koulutuskuntayhtymän ylin päättävä elin on 39-jäseninen yhtymävaltuusto, jonka jäsenet edustavat kuntayhtymän omistajakuntia. Valtuusto päättää kuntayhtymän toiminnan ja talouden päälinjoista. Operatiivisesta johtamisesta vastaa yhtymähallitus, joka valmistelee ja panee täytäntöön valtuuston päätökset sekä valvoo niiden laillisuutta. Kuntayhtymän muita toimielimiä ovat henkilöstöjaosto ja tarkastuslautakunta. Sedun kampukset Sedu Ilmajoki Pieni yhteisö keskellä lakeusmaisemaa ja vahvaa maatalousaluetta. Kampuksella koulutetaan maaseutuyrittäjiä, eläintenhoitajia, maarakennuskoneenkuljettajia, klinikkaeläinhoitajia, trimmaajia ja eläintenkouluttajia. Ilmajoen käsi- ja taideteollisuusoppilaitos, jonka perinteet ulottuvat vuoteen 1875, oli yksi kuntayhtymän alkuperäisistä liittyjistä vuonna 2005. Sedu Ilmajoki, Rengonharju Seinäjoen lentoaseman kupeessa Ilmajoella sijaitseva kampus, jonne siirrettiin vuonna 2018 logistiikan ja maarakennusalan koulutukset Jalasjärveltä ja Seinäjoelta. Koulutusaloja ovat linja-autonkuljettaja, yhdistelmäajoneuvonkuljettaja, puutavara-autonkuljettaja, maarakennuskoneenkuljettaja sekä varastoala ja sisälogistiikka. Sedu Kurikka Kurikan kampus otettiin käyttöön vuonna 2019 Jurvan ja Ilmajoen Pappilantien toimipisteiden yhdistämisen seurauksena. Kampuksella yhdistyvät ammatillinen koulutus ja Kurikan lukio. Koulutusaloja ovat artesaani, lähihoitaja, mediapalvelut, putkiasennus, talonrakennus, sähköala, turvallisuusala. Kampuksella on vahva musiikkitoiminta. Kampus on palkittu Etelä-Pohjanmaan Rakennustaitosäätiön rakentajalaatalla (2019). Sedu Lapua Monialainen kampus, jossa voi opiskella yli 10 eri ammattiin. Toimii samassa pihapiirissä Lapuan lukion kanssa, mikä mahdollistaa joustavan kaksoistutkinnon suorittamisen. Vuonna 2012 valmistui kone- ja tuotantotekniikan sekä kylmätekniikan oppimisympäristö Sedu Ahjo. Sedu Seinäjoki, Rastaantaival Seinäjoen Kärjen kaupunginosassa sijaitseva oppimisympäristö, joka rakennettiin alun perin pääosin opiskelijatyönä vuosina 1991–1995. Koulutusaloja ovat puhtaus- ja kiinteistöpalveluala, rakennusala, pintakäsittelyala, talotekniikka sekä kone- ja tuotantotekniikka. Tiloissa tehtiin lisä- ja korjausrakentaminen vuosina 2019–2020. Sedu Seinäjoki, Suupohjantie Kampuksella koulutetaan kuuden eri alan osaajia: perustason ensihoitajia, lähihoitajia (myös englanninkielinen Practical Nurse), merkonomeja, hiusalan, ravintola- ja catering-alan sekä liiketoiminnan ja esihenkilötyön ammattilaisia. Oppimisympäristöinä toimivat muun muassa simulaatiotilat ja studiot. Kampuksella on opetusparturi-kampaamo ja kahvila Café Sedu. Kampus toimii väistötiloissa (entinen K-Citymarket Jouppi) uuden Kirkkokadun kampuksen rakentamisen ajan. Kirkkokadun uudisrakennus valmistuu syksyllä 2027 ja otetaan käyttöön tammikuussa 2028. Sedu Seinäjoki, Törnäväntie Uudistettu Törnäväntien kampus rakennettiin vaiheittain 2018–2024. Sähkö- ja automaatioalan tilat valmistuivat ensimmäisenä (2018–2019), ajoneuvoalan opetustilat samoin. Viimeinen vaihe eli A-rakennuksen kokonaisuudistus valmistui syksyllä 2024. Kampuksella opiskellaan nykyään 10 ammattiin: ajoneuvoala, sähkö- ja automaatio, elintarvikeala, tekstiili- ja muotiala sekä tieto- ja viestintätekniikka. Törnäväntie on ollut Sedun käytössä pitkään. Kampuksen osa Törnäväntie 26 myytiin Seinäjoen kaupungille 2013 (nykyään Pruukin yhtenäiskoulu). Tontilla sijainnut Nesteen huoltoasema purettiin 2020. Ähtäri Ähtärin Tuomarniemen kampuksella järjestetään metsäalan koulutusta pitkien perinteiden pohjalta. Arboristikoulutus aloitettiin vuonna 2018. Lähihoitajakoulutus käynnistyi Ähtärissä vuonna 2009. Uusi Tuomarniemen kampus avattiin joulukuussa 2025. Uusi koulurakennus korvasi Sedun aiemmat tilat Ähtärissä ja yhdisti ammattikoulutuksen ja kaupungin järjestämän lukiokoulutuksen saman katon alle. Lähteet Lepola, Reija: Koulutuskeskus Sedu 2011 - 2012 Koulutuskeskus Sedu, Opetushallitus. Arkistoitu 24.9.2015. Viitattu 14.5.2015. Sedu 20 vuotta Tarina. Viitattu 4.4.2026. Viitteet